CELEX: 
Language: sk
Date: 2022-06-16 00:00:00
Title: DELEGOVANÉ NARIADENIE KOMISIE (EÚ) / ktorým sa mení nariadenie Európskeho parlamentu a Rady (EÚ) 2021/2116, pokiaľ ide o vyplácanie preddavkov na určité intervencie a podporné opatrenia stanovené v nariadeniach Európskeho parlamentu a Rady (EÚ) 2021/2115 a (EÚ) č. 1308/2013

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V článku 44 nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky
                  1
                sa stanovuje, že členské štáty majú možnosť vyplácať preddavky prijímateľom v rámci určitých podporných opatrení spoločnej poľnohospodárskej politiky (ďalej len „SPP“). S cieľom zabezpečiť koherentné a nediskriminačné vyplácanie preddavkov sa Komisia článkom 44 ods. 4 nariadenia (EÚ) 2021/2116 splnomocňuje prijímať delegované akty, ktorými sa uvedený článok mení doplnením pravidiel umožňujúcich členským štátom vyplácať preddavky, pokiaľ ide o intervencie v určitých sektoroch uvedené v hlave III kapitole III nariadenia (EÚ) 2021/2115
                  2
                a pokiaľ ide o určité opatrenia slúžiace na reguláciu alebo podporu poľnohospodárskych trhov, ktoré sa stanovujú v nariadení (EÚ) č. 1308/2013
                  3
               .
            
            
               S cieľom zabezpečiť flexibilitu, pokiaľ ide o finančné riadenie, a zlepšiť účinnosť intervencií v určitých sektoroch uvedených v hlave III kapitole III nariadenia (EÚ) 2021/2115 poskytovaním peňažného toku prijímateľom, je dôležité umožniť členským štátom vyplácať prijímateľom preddavky. Umožňovalo to už nariadenie (EÚ) č. 1308/2013, pokiaľ ide o organizácie výrobcov v sektore ovocia a zeleniny vykonávajúce operačné programy, organizácie výrobcov a medziodvetvové organizácie v sektore olivového oleja a stolových olív vykonávajúce vnútroštátne podporné programy a prijímateľov v sektore vinohradníctva a vinárstva vykonávajúcich opatrenia v rámci vnútroštátnych podporných programov v sektore vinohradníctva a vinárstva.
            
            
               Využívanie takýchto preddavkov v uvedených sektoroch by sa malo preniesť do nariadenia (EÚ) 2021/2115 o strategických plánoch. V tejto súvislosti by sa pravidlá mali harmonizovať a rozšíriť na všetky sektory uvedené v článku 42 nariadenia (EÚ) 2021/2115, čo znamená, že rozsah vyplácania preddavkov by mal zahŕňať aj včelárstvo, chmeľ a sektory uvedené v článku 1 ods. 2 písm. a) až h), k), m), o) až t) a w) nariadenia (EÚ) č. 1308/2013 a sektory zahŕňajúce výrobky uvedené v prílohe VI k nariadeniu (EÚ) 2021/2115.
            
            
               Režim pomoci na dodávanie ovocia a zeleniny a mlieka a mliečnych výrobkov do vzdelávacích zariadení stanovený v časti II hlave I kapitole II oddiele 1 nariadenia Európskeho parlamentu a Rady (EÚ) č. 1308/2013
                  4
                v súčasnosti neumožňuje členským štátom vyplácať preddavky. Vzhľadom na získané skúsenosti a s cieľom zabezpečiť flexibilitu, pokiaľ ide o finančné riadenie, a zabrániť ťažkostiam s peňažným tokom pre žiadateľov o pomoc je vhodné, aby členské štáty mali možnosť vyplácať preddavky za špecifických podmienok stanovených podľa článku 44 ods. 5 nariadenia (EÚ) 2021/2116. Keďže správa a vykonávanie tohto režimu pomoci vychádza zo školských rokov počnúc 1. augustom každého kalendárneho roka, systém preddavkov by sa mal uplatňovať od školského roka 2023/2024 (1. augusta 2023).
            
            
               Na základe splnomocnenia podľa článku 44 ods. 4 nariadenia (EÚ) 2021/2116 Komisia navrhuje zmeniť článok 44 nariadenia (EÚ) 2021/2116 tak, aby mali členské štáty možnosť poskytovať preddavky, pokiaľ ide o intervencie v sektoroch uvedených v článku 42 nariadenia (EÚ) 2021/2115, režim pomoci stanovený v časti II hlave I kapitole II oddiele 1 nariadenia (EÚ) č. 1308/2013 a výnimočné opatrenia na podporu poľnohospodárskych trhov, a s cieľom prijať potrebné opatrenia na riešenie konkrétnych problémov v núdzových situáciách prijaté podľa článkov 219, 220 a 221 nariadenia (EÚ) č. 1308/2013.
            
            
               2.KONZULTÁCIE PRED PRIJATÍM AKTU
            
            
               Konzultácie, na ktorých sa zúčastnili experti zo všetkých 27 členských štátov, sa uskutočnili v rámci expertnej skupiny pre poľnohospodárske trhy zriadenej v súlade s nariadením (EÚ) č. 1308/2013, konkrétne na zasadnutí 15. februára 2022. Toto zasadnutie Komisii umožnilo prezentovať jej predstavy o rozsahu pôsobnosti delegovaného aktu a o potrebných zmenách článku 44 nariadenia (EÚ) 2021/2116 a poskytlo aj priestor na výmenu názorov s expertmi. Delegovaný akt sa následne spresnil na základe poznámok a pripomienok expertov. Delegovaný akt bol napokon uverejnený na účely verejnej konzultácie na webovom sídle Europa od 25. apríla do 23. mája 2022. Bol poskytnutý len jeden príspevok s pripomienkami, ktoré sa netýkali tohto aktu, ale delegovaného nariadenia (EÚ) 2022/127. Okrem toho sa tento delegovaný akt nevzťahuje na čiastkové platby. Členským štátom nič nebráni v poskytovaní čiastkových platieb sektorovým prijímateľom v súlade s vnútroštátnymi pravidlami.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa mení článok 44 nariadenia (EÚ) 2021/2116 tak, aby mali členské štáty možnosť poskytovať preddavky, pokiaľ ide o intervencie v sektoroch uvedených v článku 42 nariadenia (EÚ) 2021/2115, režim pomoci v časti II hlave I kapitole II oddiele 1 nariadenia (EÚ) č. 1308/2013 a výnimočné opatrenia na podporu poľnohospodárskych trhov prijaté podľa článkov 219, 220 a 221 nariadenia (EÚ) č. 1308/2013.
            
            
               DELEGOVANÉ NARIADENIE KOMISIE (EÚ) …/…
            
            
               z 16. 6. 2022
            
            
               ktorým sa mení nariadenie Európskeho parlamentu a Rady (EÚ) 2021/2116, pokiaľ ide o vyplácanie preddavkov na určité intervencie a podporné opatrenia stanovené v nariadeniach Európskeho parlamentu a Rady (EÚ) 2021/2115 a (EÚ) č. 1308/2013
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013
                  5
               , a najmä na jeho článok 44 ods. 4,
            
            
               keďže:
            
            
               (1)V článku 44 nariadenia (EÚ) 2021/2116 sa stanovuje, že členské štáty majú možnosť vyplácať preddavky prijímateľom určitých intervencií a iných podporných opatrení. V nariadení Európskeho parlamentu a Rady (EÚ) č. 1308/2013
                  6
                sa už táto možnosť stanovuje, ale len v prípade intervencií v sektoroch ovocia a zeleniny, vinohradníctva a vinárstva, olivového oleja a stolových olív. 
            
         
         
            
               (2)S cieľom zabezpečiť koherentné a nediskriminačné vyplácanie preddavkov by sa možnosť vyplácať preddavky mala rozšíriť na všetky intervencie uvedené v hlave III kapitole III nariadenia Európskeho parlamentu a Rady (EÚ) 2021/2115
                  7
               .
            
            
               (3)Z toho istého dôvodu by sa možnosť členských štátov vyplácať preddavky mala rozšíriť na režim pomoci na dodávanie ovocia a zeleniny a mlieka a mliečnych výrobkov do vzdelávacích zariadení stanovený v časti II hlave I kapitole II oddiele 1 nariadenia (EÚ) č. 1308/2013. Vyplácanie uvedených preddavkov by malo podliehať špecifickým podmienkam stanoveným podľa článku 44 ods. 5 nariadenia (EÚ) 2021/2116. Keďže správa a vykonávanie uvedeného režimu pomoci vychádza zo školských rokov, ako sa vymedzuje v článku 1 ods. 2 vykonávacieho nariadenia Komisie (EÚ) 2017/39
                  8
               , systém preddavkov by sa mal uplatňovať na pomoc na školský rok 2023/2024 a nasledujúce školské roky.
            
            
               (4)Výnimočné opatrenia na podporu poľnohospodárskych trhov v súlade s článkami 219 až 221 nariadenia (EÚ) č. 1308/2013 sú zamerané na riešenie špecifických problémov alebo narušení trhu. Tieto výnimočné opatrenia môžu mať formu mimoriadnej a dočasnej finančnej podpory Únie pre postihnuté sektory. Súčasné pravidlá neumožňujú členským štátom vyplácať preddavky takejto podpory. Skúsenosti však ukazujú, že výnimočné opatrenia na podporu trhu musia nadobudnúť okamžitý účinok, aby sa zabránilo nenapraviteľnému zhoršeniu situácie na trhu. Preto je vhodné umožniť členským štátom vyplácať preddavky prijímateľom uvedených výnimočných opatrení na podporu trhu za špecifických podmienok stanovených podľa článku 44 ods. 5 nariadenia (EÚ) 2021/2116.
            
            
               (5)Nariadenie (EÚ) 2021/2116 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V článku 44 nariadenia (EÚ) 2021/2116 sa vkladajú odseky 3a, 3b a 3c takto:
            
            
               „3a. Členské štáty sa môžu rozhodnúť vyplatiť preddavky prijímateľom intervencií uvedených v hlave III kapitole III nariadenia (EÚ) 2021/2115, a to za špecifických podmienok stanovených podľa odseku 5.
            
            
               3b. Členské štáty sa môžu rozhodnúť vyplatiť preddavky v rámci režimu pomoci stanoveného v časti II hlave I kapitole II oddiele 1 nariadenia (EÚ) č. 1308/2013, pokiaľ ide o pomoc na školský rok 2023/2024 a nasledujúce školské roky, a to za špecifických podmienok stanovených podľa odseku 5.
            
            
               3c. Členské štáty sa môžu rozhodnúť vyplatiť preddavky prijímateľom opatrení na podporu poľnohospodárskych trhov prijatých podľa článkov 219, 220 a 221 nariadenia (EÚ) č. 1308/2013, a to za špecifických podmienok stanovených podľa odseku 5.“
            
            
               Článok 2
            
            
               Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 16. 6. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 435, 6.12.2021, s. 187.
               
               
                  
                     (2)
                  
                        Nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021, s. 1).
               
               
                  
                     (3)
                  
                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
               
               
                  
                     (4)
                  
                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
               
               
                  
                     (5)
                  
                        Ú. v. EÚ L 435, 6.12.2021, s. 187.
               
               
                  
                     (6)
                  
                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
               
               
                  
                     (7)
                  
                        Nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021, s. 1).
               
               
                  
                     (8)
                  
                        Vykonávacie nariadenie Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017, s. 1).